**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**О НАЦРТУ ЗАКОНА О ТРЖИШТУ КАПИТАЛА**

На основу члана 41. став 10. Пословника Владе („Службени гласник PC”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. пропис) Министарство финансија (у даљем тексту: Министарство) објављује Извештај о спроведеној јавној расправи о Нацрту закона о тржишту капитала (у даљем тексту: Нацрт закона).

У складу са Законом о министарствима („Службени гласник РС“, број 128/20) и утврђеним делокругом надлежности, Министарство је припремило Нацрт закона.

У складу са Закључком 05 Број: 011-9850/2021 Одбора за привреду и финансије Владе Републике Србије од 26. октобра 2021. године, Министарство је спровело Јавну расправу о Нацрту закона у периоду од 29. октобра до 18. новембра 2021. године.

Нацрт закона, заједно са Програмом јавне расправе и Закључком је постављен на интернет презентацији Министарства и на Порталу еУправе. Сви заинтересовани су били у могућности да преузму текст Нацрта закона и упознају се са предложеним решењима, као и да доставе примедбе, предлоге и коментаре.

Током израде Нацрта закона, у оквиру Раднe групe за развој тржишта капитала, одржани су бројни састанци на којима је учествовао широк круг представника релевантних институција као што су: Комисија за хартије од вредности, Народна банка Србије, Централни регистар, депо и клиринг хартија од вредности, Агенција за осигурање депозита, Београдска берза и Управа за јавни дуг.

 У периоду трајања Јавне расправе о Нацрту закона, коментаре, примедбе и сугестије на Нацрт закона доставили су „BDD TRADEWIN24 AD BEOGRADˮ, Булевар Михајла Пупина 115в, Београд – Нови Београд (1 коментар), „НИС а.д. Нови Садˮ (13 коментара), BDD Prudence Capital a.d. Beogradˮ (4 коментара), „Komercijalna banka AD Beogradˮ (4 коментара) и БДД „M&V Investments“ а.д. Београд (45 коментара). Коментари, примедбе и сугестије на Нацрт закона највише су се односили на нове институте у вези објављивања и доставе података и информација о трговању, кредитне институције основане у складу са законом који уређује банке, односно кредитне институције, а које пружају инвестиционе услуге или обављају инвестиционе активности у Републици Србији, пружање инвестиционих услуга и активности на територији Републике са елементом иностраности, као и на податке које садржи извештај о пословању друштва и усклађености садржине Извештаја управе о пословању друштва у нацрту Закона о тржишту капитала и Годишњег извештаја о пословању у Закону о рачуноводству.

Министарство је заједно са представницима Комисије за хартије од вредности, Централног регистра, депо и клиринга хартија од вредности и Агенције за осигурање депозита, као релевантним актерима за спровођење закона, сагледало и размотрило све достављене предлоге, сугестије и примедбе на Нацрт закона.

У складу са заједничким утврђеним ставовима, извршено је нормативно уређење текста. Сви предлози и сугестије који су били у правцу побољшања предложеног текста Нацрта закона и који су у духу концепта на којем се Нацрт закона заснива су уграђени у текст Нацрта закона.